Ancien Cinéma
Den ale Kino vu Veianen ass ee vun de jéngste Kinossäll zu Lëtzebuerg. Op der selwechter Adress war schonn emol e Kino mam Numm "Ciné Besseling", dee bis an d'70er Joren op war.

Beschreiwung
Den Ancien Cinéma ass am Dezember 2007 vun der polnescher Koppel Maciej & Hanna Karczewski ënner engem neie Konzept nees opgemaach ginn. An dësem Sall lafe virun allem al Filmer (Buster Keaton, Charlie Chaplin, Fritz Lang, Sergej Eisenstein, asw.) Ee Sonndeg iwwer deen anere gi speziell Seancë fir Kanner organiséiert. Donieft gi Liesungen a Concerte gehalen. Iwwer d'ganzt Joer gi Konscht- a Fotosausstellungen organiséiert. Zanter dem Hierscht 2010 ass den Ancien Cinéma och Partner an der Organisatioun vu cinÉast, dem Festival vum Film aus Zentral- an Osteuropa. Zanter dem Joer 2014 gi reegelméisseg Open-Stage-Owenter organiséiert, déi fir all Konschtrichtungen op sinn.

Am viischte Beräich ass en Jazz-Café. A Bicherregaler fënnt ee Referenzwierker zum Kino an zum Jazz, an deene bei enger Taass Kaffi ka gebliedert ginn.

De Kino ass ze fannen am Zentrum vu Veianen op der Haaptstrooss Nr. 23, direkt ënner der Post.

 De Sall huet 50 Plazen;
 de Projektiounsapparat ass e Beamer;
 Toun: digital;
 den Ecran ass 4,5 Meter breet a 2,5 Meter héich;
 op enger grousser Bün kënne Liesungen, Cabaret a Concerte gehale ginn;
 d'Miwwele sinn aus den 50er a 60er Joren.

Literatur 
 Dissi, Béatrice, 2012. Coffe, photos, jazz, art and movies. D'Lëtzebuerger Land vum 13. januar 2012, Rubrik Stil, S. 20.

Kuckt och 
 Veianen
 Lëscht vun de Lëtzebuerger Kinoen

Um Spaweck 
 www.anciencinema.lu

Kinoen zu Lëtzebuerg
Gemeng Veianen